**NÁRODNÁ RADA SLOVENSKEJ REPUBLIKY**

VIII. volebné obdobie

418

**NÁVRH VLÁDY**

na skrátené legislatívne konanie o vládnom návrhu zákona, ktorým sa dopĺňa zákon č. 67/2020 Z. z. o niektorých mimoriadnych opatreniach vo finančnej oblasti v súvislosti so šírením nebezpečnej nákazlivej ľudskej choroby COVID-19 v znení neskorších predpisov

Vláda Slovenskej republiky predkladá návrh na skrátené legislatívne konanie o vládnom návrhu zákona, ktorým sa dopĺňa zákon č. 67/2020 Z. z. o niektorých mimoriadnych opatreniach vo finančnej oblasti v súvislosti so šírením nebezpečnej nákazlivej ľudskej choroby COVID-19 v znení neskorších predpisov.

Nakoľko pandémia spôsobila a ešte stále spôsobuje rozsiahle negatívne dopady na domácu ekonomiku, čím hrozia značné hospodárske škody štátu a v neposlednom rade na občanov, je nevyhnutné ďalej prijímať opatrenia na zmiernenie dopadov na finančnú situáciu daňovníkov.

Vzhľadom na uvedené je potrebné urýchlene prijať zákon, ktorým sa dopĺňa zákon č. 67/2020 Z. z. o niektorých mimoriadnych opatreniach vo finančnej oblasti v súvislosti so šírením nebezpečnej nákazlivej ľudskej choroby COVID-19 v znení neskorších predpisov tak, aby sa upravili legislatívne podmienky týkajúce sa uplatnenia daňového bonusu na vyživované dieťa za zdaňovacie obdobie roka 2020. Takisto sa upravuje, že zákonom vymedzené výdavky (náklady) vynaložené počas obdobia pandémie v súvislosti so zabezpečením testovania, sa budú považovať za daňové výdavky, pričom uvedené sa použije počas celého obdobia pandémie – t. j. aj spätne za zdaňovacie obdobie roka 2020.

Na základe uvedených skutočností je potrebné podľa § 89 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky navrhnúť Národnej rade Slovenskej republiky, aby sa uzniesla na skrátenom legislatívnom konaní o vládnom návrhu zákona, ktorým sa dopĺňa zákon č. 67/2020 Z. z. o niektorých mimoriadnych opatreniach vo finančnej oblasti v súvislosti so šírením nebezpečnej nákazlivej ľudskej choroby COVID-19 v znení neskorších predpisov.

V Bratislave dňa 27. januára 2021

**Igor Matovič, v. r.**

predseda vlády Slovenskej republiky

**Eduard Heger, v. r.**

podpredseda vlády a minister financií Slovenskej republiky